Ek wil vir julle ‘n storie vertel, eintlik is dit ‘n komedie, en as jy dit lees, mag jy dalk dink ek is kens, maar jy moet oppas om in daardie slaggat te trap, met die Towerinne weet ‘n mens nooit waar hulle hulle kleims afsteek nie.
‘n Mens kan hulle ook glad nie isoleer nie, of hulle met enge oë bekyk nie, om die waarheid te sê sal dit goed wees as jy die lens wat jy gebruik, selfs ‘n bietjie tint om die regte beeld te kry. Weet net dat dit wat jy gaan aanskou, fenomenaal sal wees, moedermooi, amper soos ‘n engelekoor, of ‘n oerangoetang in die wildernis. Die kans is goed dat jy selfs 14 dames sal sien wat kleurvol gesmeer is met oker, wat enige skuinste in hulle lewens sal gebruik as ‘n geleentheid om af te gly.
En net indien jy, soos ek aan die begin voorspel het, dink ek is kens ná jy hierdie gelees het, wil ek net sê dat die rede vir hierdie gegorrel is dat Lekkervurig ons uitgedaag het om hierdie woorde wat almal in swart gedruk is, op ‘n manier te gebruik. Ek gebruik graag die Towerinne as onderwerp omdat hulle my na aan die hart lê, ons is eintlik soos een soma, een liggaam, as ek die woord reg verstaan.
Die liewe Camilla met haar hart van goud het, soos ek in die vorige bloginskrywing gesê het, ons almal genooi om by haar in die paleis te kom bly. Daar is regtig plek vir ons almal, selfs al was jy nie by die Toweropstal betrokke nie.
Skryf van jou tyd in die towerpaleis daar in Oostenryk. Watter tyd van die jaar is dit? Wat doen jy alles? Waarvoor is jy verantwoordelik? Skryf dit op jou eie blog, jy mag skryf net soveel keer jy wil. Onthou net om elke keer na hierdie bloginskrywing te verwys en dit te tag en ook om die paddatjie onderaan te sit. Jy mag selfs, as jy nie ‘n blog het nie, jou verhaal op jou Facebook skryf, maar steeds met dieselfde reël: Tag hierdie bloginskrywing. Jy het kans tot volgende Donderdag, wanneer die uitdaging sluit en die volgende persoon aangekondig word om die uitdaging te stel.
Komaan, trek los die brieke, trek aan die tabberts, dis nie aldag dat ons die voorreg het om in ‘n paleis te bly nie. Julle moet julle gedra, hoor! Ons kan nie vir Camilla in die skande steek nie!